มันนี่ทูเดย์
กรุงเทพประกันอนาคตไกล
23 ก.พ. 2558

กรุงเทพประกันอนาคตไกล
นายสุวัฒน์ บำรุงชาติอุดม นักวิเคราะห์การลงทุนปัจจัยพื้นฐานด้านหลักทรัพย์ บริษัทหลักทรัพย์ บัวหลวง วิเคราะห์ว่า ปี 2558 บริษัท กรุงเทพประกันชีวิต จะมีเบี้ยรับรวม 4.71 หมื่นล้านบาท ลดลง 9.07% จากปี 2557 ที่มีเบี้ยรับรวม 5.18 หมื่นล้านบาท เพราะบริษัทได้เปลี่ยนไปสู่การขายผลิตภัณฑ์ประกันชีวิตออมทรัพย์ระยะยาวที่มีอัตรากำไรสูง เช่น ประกันชีวิตออมทรัพย์ระยะยาว เครดิตไลฟ์ และผลิตภัณฑ์เพื่อการเกษียณ เช่น บัวหลวงห่วงลูกหลาน และบัวหลวงห่วงครอบครัว กองทุนบำเหน็จบำนาญ 555/600 รวมถึงผลิตภัณฑ์ประกันชีวิตตลอดชีพด้วยระยะเวลาการจ่ายเบี้ยประกันภัยอย่างน้อย 7 ปีเป็นต้นไป
นายสุวัฒน์ คาดว่า บริษัทจะมีกำไรสุทธิปี 2558 เพิ่มขึ้นเป็น 4,400 ล้านบาท จากปี 2557 ที่คาดว่าจะมีกำไรสุทธิ 850 ล้านบาท เพราะการเปลี่ยนมาขายผลิตภัณฑ์ประกันชีวิตระยะยาว จะทำให้บริษัทตั้งสำรองหนี้กรมธรรม์ประกันภัยลดลงเหลือ 68-70% จากปี 2557 ที่มีการตั้งสำรองสูงถึง 86%
จ่ายบิลลุ้นรถยนต์
ธนาคารกรุงเทพ จัดแคมเปญ ‘‘จ่าย เติม จัดเต็ม ลุ้น JAZZ ทุกเดือน” มอบสิทธิลุ้นรับรถยนต์ ฮอนด้า แจ๊ซ เดือนละ 1 รางวัล รวม 4 เดือน 4 รางวัล พร้อมรางวัลอื่นๆ รวม 124 รางวัล มูลค่ารวมทั้งสิ้น 3.1 ล้านบาท สำหรับลูกค้าที่ทำรายการชำระค่าสินค้าและบริการ หรือเติมเงินผ่านช่องทางอิเล็กทรอนิกส์ธนาคารกรุงเทพ